Document ID: 32005D0860

ΑΠΌΦΑΣΗ ΑΤΣΕ/1/2005 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
της 15ης Νοεμβρίου 2005
σχετικά με τη σύσταση της επιτροπής συνεισφερόντων για την αποστολή παρακολούθησης της Ευρωπαϊκής Ένωσης στην Ατσέ (Ινδονησία) (αποστολή παρακολούθησης Ατσέ - ΑΠΑ)
(2005/860/ΕΚ)
Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο 25 τρίτο εδάφιο,
την κοινή δράση 2005/643/ΚΕΠΠΑ του Συμβουλίου, της 9ης Σεπτεμβρίου 2005, για την αποστολή παρακολούθησης της Ευρωπαϊκής Ένωσης στην Ατσέ (Ινδονησία) (αποστολή παρακολούθησης Ατσέ - ΑΠΑ) (1), και ιδίως το άρθρο 10 παράγραφος 3,
Εκτιμώντας τα ακόλουθα:
(1)
Σύμφωνα με το άρθρο 10 παράγραφος 3 της κοινής δράσης 2005/643/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να προβεί στη σύσταση Επιτροπής Συνεισφερόντων για την Αποστολή Παρακολούθησης της Ευρωπαϊκής Ένωσης στην Ατσέ (Ινδονησία) (αποστολή παρακολούθησης Ατσέ - ΑΠΑ).
(2)
Στις 10 Δεκεμβρίου 2002, το Συμβούλιο ενέκρινε τις «Διαβουλεύσεις και ρυθμίσεις για τη συμβολή κρατών μη μελών της ΕΕ στις επιχειρήσεις μη στρατιωτικής διαχείρισης κρίσεων της ΕΕ», στις οποίες εκτίθενται οι ρυθμίσεις για τη συμμετοχή τρίτων κρατών σε επιχειρήσεις μη στρατιωτικής διαχείρισης κρίσεων, συμπεριλαμβανόμενης της σύστασης Επιτροπής Συνεισφερόντων.
(3)
Η επιτροπή συνεισφερόντων διαδραματίζει βασικό ρόλο στην καθημερινή διαχείριση της αποστολής. Η επιτροπή συνεισφερόντων αποτελεί το κύριο φόρουμ εντός του οποίου θα συζητούνται όλα τα προβλήματα σχετικά με την καθημερινή διαχείριση της αποστολής· η ΕΠΑ, η οποία ασκεί τον πολιτικό έλεγχο και έχει τη στρατηγική διεύθυνση της αποστολής, λαμβάνει υπόψη της τις γνώμες της επιτροπής συνεισφερόντων,
ΑΠΟΦΑΣΙΖΕΙ:
Άρθρο 1
Σύσταση
Συνιστάται επιτροπή συνεισφερόντων για την αποστολή παρακολούθησης της Ευρωπαϊκής Ένωσης στην Ατσέ (Ινδονησία) (αποστολή παρακολούθησης Ατσέ - ΑΠΑ), στο εξής αποκαλούμενη «ΕπΣ».
Άρθρο 2
Καθήκοντα
1. Η ΕπΣ μπορεί να διατυπώνει γνώμες. Η ΕΠΑ λαμβάνει υπόψη τις γνώμες αυτές και ασκεί τον πολιτικό έλεγχο και έχει τη στρατηγική διεύθυνση της αποστολής.
2. Η εντολή καθηκόντων της ΕπΣ καθορίζεται στις «Διαβουλεύσεις και ρυθμίσεις για τη συμβολή κρατών μη μελών της ΕΕ στις επιχειρήσεις μη στρατιωτικής διαχείρισης κρίσεων της ΕΕ».
Άρθρο 3
Σύνθεση
1. Όλα τα κράτη μέλη της ΕΕ δικαιούνται να παρίστανται στις συζητήσεις της ΕπΣ. Ωστόσο, μόνον τα συνεισφέροντα κράτη λαμβάνουν μέρος στην καθημερινή διαχείριση της αποστολής. Οι αντιπρόσωποι των τρίτων κρατών που συμμετέχουν στην αποστολή μπορούν να παρίστανται στις συνεδριάσεις της ΕπΣ. Αντιπρόσωπος της Επιτροπής των Ευρωπαϊκών Κοινοτήτων μπορεί επίσης να παρίσταται στις συνεδριάσεις της ΕπΣ.
2. Η ΕπΣ ενημερώνεται τακτικά από τον αρχηγό της αποστολής.
Άρθρο 4
Πρόεδρος
Για την αποστολή που αναφέρεται στο άρθρο 1, η ΕπΣ προεδρεύεται, σύμφωνα με τις διαβουλεύσεις και τις ρυθμίσεις που αναφέρονται στο άρθρο 2 παράγραφος 2 από αντιπρόσωπο του Γενικού Γραμματέα/Ύπατου Εκπροσώπου, σε στενή διαβούλευση με την προεδρία.
Άρθρο 5
Συνεδριάσεις
1. Η ΕπΣ συγκαλείται από τον πρόεδρο σε τακτική βάση. Οσάκις οι περιστάσεις το απαιτούν, είναι δυνατόν να συγκαλούνται έκτακτες συνεδριάσεις με πρωτοβουλία του προέδρου ή κατόπιν αιτήματος αντιπροσώπου ενός συμμετέχοντος κράτους.
2. Ο πρόεδρος διανέμει εκ των προτέρων την προσωρινή ημερήσια διάταξη και τα έγγραφα που αφορούν τη συνεδρίαση. Ο πρόεδρος είναι υπεύθυνος για τη διαβίβαση των αποτελεσμάτων των συζητήσεων της ΕπΣ στην ΕΠΑ.
Άρθρο 6
Εμπιστευτικότητα
1. Οι κανονισμοί ασφαλείας του Συμβουλίου εφαρμόζονται στις συνεδριάσεις και εργασίες της ΕπΣ. Ιδίως, οι αντιπρόσωποι στην ΕπΣ διαθέτουν κατάλληλες άδειες ασφαλείας.
2. Οι συζητήσεις στην ΕπΣ καλύπτονται από την υποχρέωση του επαγγελματικού απορρήτου.
Άρθρο 7
Έναρξη ισχύος
Η παρούσα απόφαση αρχίζει να ισχύει την ημέρα της έκδοσής της.
Βρυξέλλες, 15 Νοεμβρίου 2005.

Labels: 18
15
5